Prins Harry maak hart oop oor MegxitPrins Harry (Foto: Instagram via @sussexroyal) Prins Harry het Sondagaand vir die eerste keer in die openbaar gepraat oor sy en sy vrou, Meghan, se besluit om as senior koninklikes terug te tree. Harry het dié kwessie in ŉ toespraak aan sy Sentabale-liefdadigheidsorganisasie in Chelsea, Londen, bespreek. “Voordat ek begin, moet ek net sê dat ek my kan indink wat julle alles gehoor of dalk gelees het die afgelope paar weke. So, ek wil hê julle moet die waarheid direk van my af hoor – soveel soos wat ek kan deel – nie as ŉ prins of ŉ hertog nie, maar as Harry. Dieselfde mens wat baie van julle oor die afgelope 35 jaar sien grootword het, maar nou met ŉ duideliker perspektief,” het hy begin. Harry en Meghan het vroeër vandeesmaand aangekondig dat hulle ŉ minder aktiewe rol in die Britse Koningshuis gaan speel en finansiële onafhanklikheid sal nastreef. Hulle sal ook nie meer die titels van hertog en hertogin van Sussex dra nie en sal voortaan hul tyd tussen die Verenigde Koninkryk (VK) en Noord-Amerika verdeel. Harry het in sy toespraak mense verseker dat die VK sy huis is en dat hy altyd lief vir die land sal bly. Hy het ook gesê dit was vir hom ŉ eer om groot te word met ŉ gevoel van ondersteuning van die publiek af en dat mense ook vir Meghan en hul seun, Archie, met ope arms ontvang het. Harry en Meghan (Foto: Instagram) “Julle het gesien hoe ek die liefde en geluk vind waarvoor ek my hele lewe lank al hoop. Ek weet ook dat julle my goed genoeg leer ken het om my te vertrou dat die mens wat ek as my vrou gekies het, dieselfde waardes as ek het – en sy het. Sy is dieselfde vrou as die een op wie ek verlief geraak het.” Harry vertel verder dat hy en Meghan opgewonde, hoopvol en gereed was om te dien toe hulle in Mei 2018 getrou het. “Daarom is dit vir my ŉ groot hartseer dat dit hierop uitgeloop het. Die besluit wat ek geneem het vir my en my vrou om terug te tree, is nie een wat ligtelik geneem is nie. Dit het sóveel maande se besprekings, na sóveel jare se uitdagings, behels. “Ek weet ek het nie altyd die regte besluite geneem nie, maar in hierdie geval is daar regtig geen ander opsie nie,” sê hy. Harry wou dit duidelik maak dat dit egter nie beteken hulle stap weg van sy familie of die publiek af nie. “Ons hoop was om aan te hou om die koningin, die Statebond en my militêre verenigings te dien, sonder enige openbare finansiering. Maar dit was ongelukkig nie moontlik nie. Ek het dit aanvaar, met die wete dat dit nie verander wie ek is of hoe toegewy ek is nie. “Maar ek hoop dit help julle om te verstaan hoe dit hierop uitgeloop het: Dat ek met my gesin ŉ tree teruggee van ás wat ek nog altyd ken, sodat ons ŉ tree vorentoe kan gee na wat ons hoop ŉ meer vreedsame lewe sal wees.” Harry saam met klein Archie. (Foto: Instagram) Harry het voortgegaan deur terug te dink aan sy ma, die ontslape prinses Diana wat 23 jaar gelede dood is. Harry het gesê dat hy in die koninklike lewe in gebore is en dat dit vir hom altyd ŉ eer was om die koningin te dien, maar dat die media te magtig was om daarmee aan te hou. Hy hoop dat sy en die publiek se gemeenskaplike ondersteuning magtiger as die media sal word. Harry en Meghan het beloof om voortaan steeds ŉ lewe van diens te leef, en hy meen dat dinge in daardie opsig dus nie gaan verander nie. Harry het die lof van sy ouma, koningin Elizabeth, besing en dankie gesê vir die ondersteuning wat hy en Meghan van haar en die res van sy familie oor die afgelope paar maande gekry het. “Ek sal aanhou om dieselfde man te wees wat sy land na aan sy hart hou, en wat sy lewe wy aan die kwessies, liefdadigheidsorganisasies en militêre gemeenskappe wat belangrik vir my is. “Saam het julle vir my ŉ opvoeding oor die lewe gegee en dié rol het my meer geleer oor wat regverdig en reg is as wat ek ooit kon droom. Ons waag ŉ geloofsprong; baie dankie dat julle vir my die moed gee om die volgende tree te neem,” het Harry gesê.